Esimesel poolaastal toob Rakvere teater lavale kaks lastelavastust. Magnus Carlssoni "Põrsas Desmond ja sookolli lõks" esietendub 12. septembril ja Astrid Lindgreni "Pipi peab jõule" jõuab teatri mängukavva detsembris.

Proovidega alustas ka Urmas Lennuk, kelle käe all valmib Lutsust ja Paunvere noortest rääkiv lugu "Paunvere poiste igavene kevade". Lavastuse esietendus on planeeritud novembrisse. Vene armastuskomöödia Nadežda Ptuškina "Kuni ta suri" toob novembris Rakvere teatri lavale Maria Klenskaja Eesti Draamateatrist.

Veebruaris esietendub Jean-Paul Sartre`i "Kinnine kohus", mille seab lavale Vallo Kirs. Samuti alustab veel sel aastal proovidega Janika Juhanson, kelle juhtimisel jõuab hooaja teisel poolel lavale noortele mõeldud lavastus "Verikambi", kus lisaks Rakvere Teatri noortele näitlejatele astuvad üles mitmed teatri Must Kast näitlejad.

Rakvere teater jätkab Jazzukohvikute, matineede, näituste, vestluste ja sarjadega "RT vestleb" , "RT esitleb" ning "RT KUU KUTSE". Samuti on oodata uusi ülesastumisi teatri näitlejailt eelmisel hooajal ellu kutsutud sarja "RT muusika" raames.